被旨許浦閲舟歸
作者：袁說友
朝代：宋

paragraphs: 皇家百萬兵，一一拱行闕。
肦恩勞軍士，有詔涓良月。
鳴鑾肅天仗，君王自親閲。
旌旗照鼙鼓，鎧甲耀冰雪。
金繒辱君賜，再拜嵩呼疊。
天子曰嘻哉，長江殆虛設。
雲屯皆壯士，寧有中外別。
廼命臣某某，腆犒均行列。
許之問軍旅，利害與優劣。
臣聞疇昔論，舟師利通捷。
出入如風馳，進退如電掣。
鄉來經始意，規置有餘烈。
更張一何誤，事亦隨廢缺。
橫舟卧平沙，鍪胄半折裂。
蒙衝纔什五，水卒無梟傑。
祇今衆弊見，噤不一語决。
往往憂國者，無路伸喙舌。
小臣愧不敏，銜命紆華節。
願陳一得慮，竹頭而木屑。
方略許圖上，稽首思罄竭。
君王赦其愚，臣敢畢其說。